Dokument oprettet 30. januar 2018

Sag 10-2018-00012 – Dok. 354224/msp\_dh

**Referat af møde i forretningsudvalget den 31. januar 2018**

**Til stede:** Thorkild Olesen (deltog ikke under punkt 4.B, punkt 5 og punkt 6), Sif Holst, Janus Tarp (deltog ikke under punkt 5.B og 6), Knud Kristensen, Jan Jakobsen, Anni Sørensen, Palle Lykke Ravn, Lars Midtiby, Mette Søndergaard Pedersen (ref.)

1. **Godkendelse af dagsorden**Godkendt.
2. **Referat fra FU-møde den 13. december 2017**Ingen yderligere bemærkninger.
3. **Beslutningspunkter**A. Ansøgning fra Leverforeningen om medlemskab af DH  
   DH har i november 2017 modtaget en ansøgning om medlemskab fra Leverforeningen.   
     
   Foreningen har tidligere søgt om optagelse i DH, hvilket forretningsudvalget afviste, idet foreningen ikke opfyldte kravet om mindst 500 kontingentbetalende medlemmer. Det gør foreningen imidlertid nu, hvorfor de har sendt en ny ansøgning om medlemskab.   
     
   Forretningsudvalget besluttede at indstille til DH’s repræsentantskab i 2019, at Leverforeningen bliver optaget som medlem af DH under forudsætning af, at Leverforeningen på tidspunktet for behandling af ansøgningen på repræsentantskabsmødet opfylder kravene for optagelse; herunder kravet om mindst 500 kontingentbetalende medlemmer.  
     
   B. Kommissorium for Arbejdsgruppen om kriterier for optagelse i DH  
   På FU-mødet den 25. oktober blev det besluttet at nedsætte en arbejdsgruppe, som skal se på kriterier for optagelse i DH. FU-mødet i december 2017 havde en indledende drøftelse, og på denne baggrund er der udarbejdet et forslag til kommissorium.   
     
   Forretningsudvalget drøftede proces og tidsplan for arbejdsgruppen, og kommissorium for arbejdsgruppen blev godkendt med de faldne bemærkninger.   
     
   Ifølge kommissoriet består arbejdsgruppen af to FU-medlemmer. Forretningsudvalget besluttede at udpege Jan Jakobsen og Thorkild Olesen. De øvrige tre medlemmer af arbejdsgruppen skal udpeges efter indstilling fra DH’s medlemsorganisationer.   
     
   C. Rapportering til FN’s Handicapkomite  
   DH ønsker en kvalificeret deltagelse fra handicaporganisationerne/civilsamfundet for at sikre anbefalinger fra FN’s Handicapkomite, der påpeger alle de væsentligste mangler i dansk opfyldelse af Handicapkonventionen.   
     
   Forretningsudvalget godkendte den foreslåede proces med inddragelse af DH’s medlemsorganisationer og andre udvalgte civilsamfundsorganisationer, hvor DH har den koordinerende rolle.   
     
   Forretningsudvalget besluttede, at der skal laves en opfølgning og status på de anbefalinger, som komiteen gav Danmark ved sidste behandling. Desuden blev det besluttet, at der skal udarbejdes en kommunikationsplan.  
     
   D. Udpegning til Regionale Arbejdsmarkedsråd (RAR)  
   DH er repræsenteret med et medlem og en suppleant i de 8 regionale arbejdsmarkedsråd, hvor opgaven er at understøtte beskæftigelsesindsatsen i og på tværs af kommunerne.   
     
   Alle medlemsorganisationer og DH-afdelinger har haft mulighed for at indstille kandidater, og på baggrund af disse indstillinger besluttede forretningsudvalget at udpege følgende:

RAR Hovedstaden:  
Lis Særmark-Thomsen (medlem) Diabetesforeningen  
Bo German Thomsen (suppleant) Dansk Blindesamfund  
  
RAR Sjælland:  
Bent Munch (medlem) UlykkesPatientForeningen  
Alf Hansen (suppleant) Diabetesforeningen  
  
RAR Nordjylland:  
Jette Myglegaard (medlem) ADHD-Foreningen  
Lise Dam Rasmussen (suppleant) Høreforeningen  
  
RAR Vestjylland:  
Ole Johnsen (medlem) UlykkesPatientForeningen  
Anita Zacho (suppleant) Scleroseforeningen  
  
RAR Østjylland:  
Finn Amby (medlem) Dansk Blindesamfund  
Merete Birk Nielsen (suppleant) Høreforeningen

RAR Sydjylland:  
Ellen Møller Dall (medlem) UlykkesPatientForeningen  
Bjørn Medom Nielsen (suppleant) SIND  
  
RAR Fyn:  
Erik Vind Frost (medlem) Dansk Blindesamfund  
Lisbeth Hansen (suppleant) Scleroseforeningen  
  
RAR Bornholm:  
Niels Klitgaard Lund (medlem) UlykkesPatientForeningen  
Anette Rasmussen (suppleant) Dansk Handicap Forbund  
  
Det blev desuden diskuteret, hvordan vi sikrer overblik over, hvilke fora DH og medlemsorganisationerne skal indstille og udpege medlemmer til. Lars Midtiby sagde, at der lige nu sker mange udpegninger, og så snart der er en opdateret liste klar, sendes den ud til forretningsudvalget.

1. **Diskussionspunkter**A. Interessentanalyse om DH  
   Konsulentvirksomheden Lead Agency har udarbejdet en interessentanalyse for DH. Formålet med analysen er at skabe indsigt i udvalgte aktørers opfattelse af DH med henblik på at arbejde strategisk med organisationens position og derigennem styrke gennemslagskraften.   
     
   Lars Midtiby fremlagde analysen og dens anbefalinger, og forretningsudvalget havde en efterfølgende drøftelse; herunder, at analysen giver et vigtigt indblik i, hvordan en række udvalgte aktører opfatter DH, og dette indblik kan bruges i strategiske drøftelser i DH og give anledning til taktiske overvejelser om DH’s styrkepositioner og udfordringer.

Interessentanalysen drøftes også med DH’s medlemsorganisationer på møde i Handicappolitisk Råd den 8. februar 2018. Formålet med Handicappolitisk Råd er at diskutere emner af fælles interesse og give medlemsorganisationerne information om aktuelle ting med relevans for det handicappolitiske arbejde.   
  
B. Den fremtidige medieaftale   
Tilgængelighed til TV er en vigtig public service-opgave, der er afgørende for, at mennesker med handicap har adgang til TV. Den nuværende medieaftale løber til og med 2018.   
  
Forhandlingerne om en ny medieaftale skal sikre, at det gode arbejde på tilgængelighedsområdet, som særligt DR står for, fortsætter og videreudvikles. Der er holdt møde med DH’s medlemsorganisationer i januar, og der pågår møder med de politiske ordførere.   
  
Lars Midtiby orienterede om, at DH har lavet tre små film målrettet politikerne. Filmene skal vise, hvilken forskel det gør, at TV fx er synstolket, tegnsprogstolket og har undertekster.   
  
Forretningsudvalget drøftede det fremlagte forslag til forbedringer af både medieaftale og public service-aftalerne, og der var enighed om, at de konkrete forslag var gode. Som supplement til disse forslag blev der fremført ønske om, at kognitiv tilgængelighed også bliver indarbejdet, så det sikres, at der er fokus på fx let tilgængelige nyheder.   
  
C. Anvendelsen af den nye pulje til lokalt handicaparbejde   
I november 2017 blev der indgået en bred politisk aftale om ny fordeling af spillehalsmidler, hvilket betyder, at handicaporganisationerne fremover bliver en del af målgruppen for midlerne.   
  
I den politiske aftale er der kun fastsat få relativt løse kriterier, og forretningsudvalget drøftede rammer for anvendelsen af midlerne, hvor der arbejdes med udvalgte prioriterede områder, der kan opkvalificere og løfte det lokale handicappolitiske arbejde.   
  
Der arbejdes videre med en konkret model for anvendelse af midlerne, og den vil blive fremlagt til beslutning på næste møde i forretningsudvalget den 19. april 2018.

1. **Orienteringspunkter**A. Status på DH’s økonomi  
   Det forventede resultat for regnskab 2017 er mere positivt end først antaget. Dette skyldes bl.a., at DH ifm. efterregulering har modtaget et større beløb end forventet fra udlodningsmidlerne og samtidig er der et bedre resultat i Brugerservice, der udsteder parkeringskort og ledsagerkort.   
     
   Det forventede resultat for 2017 er et overskud på cirka 3,0 mio. kr. Regnskabet for 2017 er dog ikke afsluttet, så der er fortsat tale om et estimat.   
     
   Lars Midtiby gav en status på den nye aftale om udlodningsmidlerne, hvor der har været holdt et møde med medlemsorganisationerne. Selv om det fra DH’s side var ønskeligt at fastholde den hidtidige aftale, så er oplevelsen, at Socialstyrelsen har lyttet til DH i stor udstrækning i forbindelse med kriterierne i den nye aftale.   
     
   Processen og omlægningen gør, at midlerne kommer til udbetaling senere på året end normalt, så DH kan få kortvarige likviditetsproblemer, men DH har en aftale med Danske Bank, så det kommer ikke til at påvirke driften.   
     
   Orienteringen blev taget til efterretning.   
     
     
   B. Ansøgning om nyt projekt Alle Med 2.0  
   I november 2017 indsendte Danske Skoleelever (DSE) i samarbejde med SUMH og DH en ansøgning om en fortsættelse af projekt Alle Med til puljen ”Børn og handicap i grundskolen”. Inden jul meddelte Undervisningsministeriet, at ansøgningen var delvist imødekommet, men at der skulle reduceres markant i budgettet.   
     
   Det viste sig vanskeligt at nå til enighed blandt de tre organisationer om, hvilke elementer i projektet, der skulle prioriteres, og det resulterede i en afbrydelse af samarbejdet. SUMH og DH har nu indsendt en projektansøgning i fællesskab, hvor SUMH er projektledere, og DH har en mindre rolle ift. at formidle viden og koordinere med DH’s medlemsorganisationer. Der afventes fortsat svar på ansøgningen.   
     
   Orienteringen blev taget til efterretning.   
     
   Der blev rejst et principielt spørgsmål om, hvornår en sag forelægges forretningsudvalget til orientering eller til beslutning. Det blev tilkendegivet, at sekretariatet er opmærksom på at sende evt. ændringer ud via mail, hvis der er behov for det mellem FU-møderne. I den konkrete sag har det pga. ansøgningsfristen for den reviderede projektansøgning ikke været muligt at afvente en beslutning i forretningsudvalget.
2. **Orientering fra FU**På grund af tidspres blev dette punkt forkortet, og følgende gav en kort orientering:   
     
   Palle Lykke Ravn:   
   Oplyste, at Bløderforeningen i 2018 deltager i verdenskongres i Skotland.   
     
   Anni Sørensen:   
   LEV har fokus på bl.a. magtanvendelse, hvor et lovinitiativ omdefinerer magt til omsorg med lempelse af krav til dokumentation.   
     
   KLAP-projektet har opnået gode resultater, men der er pludselig opstået udfordringer, idet projektets præmisser er ændret, og der evalueres anderledes efter projektets afslutning. Dvs. projektet har opnået mindre gode resultater.   
   LEV og Handicapidrættens Videnscenter er i dialog om, hvordan det over for STAR skal fremføres, at det er bekymrende, at bedømmelsesgrundlaget er ændret.
3. **Næste møde**Næste møde i forretningsudvalget er torsdag den 19. april 2018, kl. 12.30-16.00.